Die regsberoep in 'n neutedop - Solidariteit Wêreld LoopbaanSolidariteit Wêreld Loopbaan
Tuis › Artikels › Die regsberoep in 'n neutedop
Hiervan getuig die robuuste toename in die getal regsberoepslui en regsgegradueerdes in Suid-Afrika. Die getal gegradueerdes by Suid-Afrikaanse universiteite het byvoorbeeld tussen 2004 en 2012 met bykans 100% van 1 972 tot 3 810 toegeneem. Die getal gegradueerdes by Wits het in hierdie tydperk van 143 tot 418 toegeneem. By Unisa het hierdie syfer meer as verdubbel van 386 tot 855 and by die Potchefstroom-kampus van die Noordwes-Universiteit het dit skerp gestyg van 56 tot 208.
Hierdie syfers kom ook ooreen met die toename in die getal praktiserende prokureurs. Tussen 2003 en 2013 het die getal geregistreerde prokureurs by die Regsvereniging van die Noordelike Provinsies vinnig gestyg van 7 806 tot 12 049. By die Kaapse Regsvereniging het dit van 4 280 tot 5 732 toegeneem en van 724 tot 1 068 by die Regsvereniging van die Vrystaat.
Hierdie syfers is verstommend en indrukwekkend, maar wat presies behels dit om 'n prokureur te word en te wees?
Dit is moeilik om al die beroepe te analiseer wat vir regsgegradueerdes beskikbaar is, alhoewel hulle in byna elke dienssektor gevind word weens die alomteenwoordigheid van die reg. In breë trekke kan vier tipes beroepe geïdentifiseer word, naamlik prokureurs, advokate, regsadviseurs en posisies in die Departement van Justisie (regering).
Die prokureur is waar jy eerste aanklop wanneer jy regsprobleme het of regsadvies soek. Hulle is algemene praktisyns in die sin dat hulle oor 'n breë kennis beskik van 'n wye verskeidenheid regsprobleme. Hulle hanteer 'n uiteenlopende reeks sake vir individue, besighede, verenigings en korporasies. Dit sluit in werk op die gebied van sake- en korporatiewe reg; siviele en kriminele litigasie; eiendomstransaksies; belasting; boedelbeplanning en besigheids- sowel as persoonlike advies.
Die prokureurstoelatingseksamen, wat deur die Regsvereniging aangebied word, moet eers suksesvol voltooi word voor toelating.
Advokate is spesialiste in sekere takke van die reg en veral in die aanbieding van sake in die hof. Prokureurs, na assessering van die meriete en gebreke van 'n gegewe saak, besluit om 'n advokaat aan te stel al dan nie om die saak verder te neem.
Alhoewel slegs advokate voorheen in die hof kon verskyn, het prokureurs nou ook hierdie reg. Daarbenewens gee advokate regsopinies en help met die opstel van regsdokumente.
Hulle moet op die "rol" van advokate insgesluit word, mag by een van die tien professionele "Balies" aansluit en kan na die nakoming van streng vereistes, sy neem en senior advokate word.
Regsadviseurs is prokureurs wat vir die regering, groot maatskappy en ander organisasies werk en hulle werkgewers van regsdienste en –advies voorsien. In teenstelling met prokureurs en advokate voorsien hierdie adviseurs hulle dienste aan die algemene publiek eerder as aan 'n enkele werkgewer en werk in 'n korporatiewe omgewing.
Poste wat deur die Department van Justisie aangebied word, sluit in gesinsadvokaat, Meester van die Hooggeregshof, openbare aanklaer, staatsprokureur en staatsregsadviseur.
Die gesinsadvokaat staan partye by met egskeidingsverrigtinge om 'n ooreenkoms te bereik oor twispunte soos toesig, toegang en voogdyskap. 'n Meester van die Hooggeregshof word aangestel vir elke provinsiale afdeling van die Hooggeregshof van Suid-Afrika en hanteer, onder andere, die administrasie van boedels van afgestorwenes, die toesig oor trusts and die beskerming van minderjariges.
'n Openbare aanklaer werk vir die Nasionale Direkteur van Openbare Vervolgings en hanteer vervolvings in kriminele verrigtinge namens die Staat. 'n Aanklaer besluit of 'n persoon vervolg moet word en wat die aard van die aanklagte moet wees. Hulle ondervra getuies in die hof, lê bewysstukke voor en ondervra getuies vir die verdediging.
Staatsprokureurs werk namens die staat en werk as notarisse, aktebesorgers of parlementêre agente. Voorbeelde sluit in dringende aansoeke aangaande dobbelary en die toekenning van casino-lisensies, en litigasie in sake waarby korrupsie of moontlike korrupsie ter sprake is.
Staatsregsadviseurs voorsien koste-effektiewe regsdienste aan die regering om die regering se afhanklikheid van die privaatsektor te verminder en koste te sny.
Wat is die akademiese en persoonlike vereistes?
In die verlede het Suid-Afrikaanse universiteite verskeie graadkursusse aangebied afhangende van die tipe regsberoep wat 'n persoon wou volg. Almal is afgeskaf en vervang met 'n standaard vier-jaar LLB-graad, wat toegang tot alle regsberoepe verleen.
Sommige universiteite – soos Wits en die Universiteit van Johannesburg – bied ook alternatiewe opsies aan om die LLB-graad te behaal. Studente wat alreeds die drie-jaar BA- of BCom-graad (met hoofvakke in die regte) voltooi het, kan nou hulle LLB in twee jaar bekom. Andersins kan hulle dit in drie jaar voltooi indien hulle nie regsvakke in hulle voorgraadse studies geneem het nie.
Nadat die LLB voltooi is, kan studente ook meestersgrade (LLM) en doktorsgrade (LLD) of diplomas en sertifikate behaal in gespesialiseerde vakke soos belasting.
Die regsberoep vereis 'n spesiale tipe persoon met 'n wye verskeidenheid sagter en harde vaardighede en eis 'n hoë persoonlike tol. Volgens die Algemene Balieraad van Suid-Afrika moet 'n advokaat beskik oor baie selfvertroue en selfbeheersing, uitstekende mondelinge, skryf- en luistervaardighede, die vermoë om lywige dokumente deur te werk en relevante feite en materiaal daaruit te onttrek, en bereid wees om lang ure te werk. Die Regsvereniging van Suid-Afrika voeg eerlikheid, beslistheid en objektiwiteit, asook die vermoë om druk te hanteer, probleme op te los en oor 'n sin vir regverdigheid en geregtigheid te beskik, by hierdie lys.
Herman Perry, litigant by Solidariteit, stem saam dat hierdie hoedanighede in die regsberoep baie belangrik is. "Ek het nog nooit weggeskram van konfrontasie nie en met die jare het my taalvaardighede ook verbeter, sowel as my vermoë om gegronde argumente te voer. 'n Aanlegtoets het ook aangedui dat ek vir die regsberoep bestem was."
Hy sê prokureurs moet druk kan hanteer. "Of jy nou met jou eie kliënte of jou opponente te doen het, dit bly altyd 'n drukkoker. Jy is deurentyd betrokke in talle sake en die vermoë om vinnig navorsing te doen, is ook noodsaaklik. En nieteenstaande al die prokureurgrappies, is dit 'n baie etiese beroep wat 'n hoë premie op intgriteit plaas."
Hy sê 'n prokureur se take sluit in, maar is nie beperk nie tot dinge soos samesprekings en kommunikasie met kliënte, opstel van hofdokumente, onderhandelings en litigasie.